બર્થ ડે, એનિવર્સરી,કોઈ નાનકડી કે મોટી સફળતા, સેલિબ્રેશનનું કારણ,સરપ્રાઇઝ એ બીજું શું છે? જીવી લેવાની થોડીક તો ક્ષણો છે! એક મિત્રની વાત છે. બહુ બિઝી રહે છે એ. બહારગામ પ્રોગ્રામ્સ આપવા જવાના હોય છે. વિદેશના પણ એટલા ઇન્વિટેશન હોય છે. નવું વર્ષ શરૂ થાય અને નવી ડાયરી આવે એટલે એ સૌથી પહેલું કામ એ ડાયરીની ચોક્કસ તારીખ ઉપર ચોકડી મારી દે છે. આ દિવસે કંઈ નહીં! પત્નીનો બર્થ ડે, એનિવર્સરી, પોતાનો બર્થ ડે,સંતાનોનો બર્થ ડે,અમુક ચોક્કસ દિવસો એ ફક્ત મારા લોકો માટે છે. ગમે એટલો ફાયદો હોય આ તારીખો કોઈના માટે નહીં, ફક્ત મારા માટે છે. એણે જે કહ્યું એ વાત મજાની હતી. આ જે તારીખો રાખું છું એ મારા લોકો માટે નથી રાખતો, પણ મારા માટે રાખું છું. આપણે ઘણી વખત કોઈને સમય આપીએ છીએ એ જ સમય આપણે પૂરેપૂરો જીવતા હોઈએ છીએ!